L’ORNITOLOGIA PROTAGONITZA EL CICLE ADA LOVELACE 2026
Del 28 de setembre al 10 de desembre, el Centre Cívic Palmira Domènech dedicarà el seu cicle de divulgació científica a descobrir què ens expliquen els ocells sobre el món que habitem.
[bookmark: _GoBack]El Cicle Ada Lovelace 2026 convida a mirar el cel, els aiguamolls i els espais naturals del Delta del Llobregat amb una nova perspectiva. Sota el títol Més enllà dels ocells, la programació d’aquesta tardor posa el focus en l’ornitologia com a eina per entendre els ecosistemes, els canvis ambientals i la relació entre la natura i la societat.
Observar un ocell és molt més que identificar una espècie. Les seves migracions, els seus cants o la manera com ocupen el territori ens ofereixen pistes sobre la salut dels ecosistemes i sobre transformacions que sovint passen desapercebudes. La desaparició d’algunes espècies, l’arribada d’altres o els canvis en els calendaris migratoris són indicadors d’un entorn en constant transformació.
La programació reunirà biòlogues, veterinàries, anelladores i fotògrafes de natura com Alba Palomo, Alba Segura, Laura Núñez, Júlia Ferrer, Helena Navalpotro i Natalia Revilla. Les seves sessions abordaran la vigilància sanitària de la fauna, la biodiversitat urbana, els grans viatges migratoris, la ciència ciutadana i l'impacte del canvi climàtic sobre les aus. També hi haurà una nova edició de Pregunta a una científica, una exposició d’il·lustració científica, un podcast en directe amb Ràdio Somormujo i una proposta sonora de cloenda en col·laboració amb La Capsa.
La proposta es completarà amb un taller d’introducció a l’ornitologia urbana amb l’Institut Català d’Ornitologia, un taller per reconèixer els sons dels ocells, sessions de construcció de caixes niu adreçades a la gent gran i una activitat gastronòmica dedicada al pollastre Pota Blava. El cicle també reservarà un espai per reflexionar sobre l’afectació de l’ampliació de l’aeroport en la fauna del Delta del Llobregat.
La programació completa es pot consultar a elprat.cat/ccpalmiradomenech.

